Iɛedda wass s tsusmi: d ass n ḥartadem iḥeznen i deg ur d-tewwit tiqit almi d 4 n ssbah, sakin nezmer ad d-nini yeffeɣ-d lḥal, ɣebnen wussan n ḥartadem s yigenni berriken. Iṭij yessaɛsɛen, anagna n «Toussaint» čenčunent mliḥ, seg sbaḥ čenčunent yerna ur d-ukin ara at taddart, amzun mmuten, ur d-rrin ara s lexbar. Imzula i ittemdeggaren ɣer tewwurt n tmezgida yeldin kan ciṭ, susmen ḥaren am widak yettkerkisen, kra ɛeddan mebla ma walan-ten, kra nnan-asen kan axir s lemɣawla, d asɣal ur nesɛi lmaɛna. Am «yimasiḥen», am «yinselmen»,ur sɛin d acu ara m-yinin. Ula d irumyen akked leqbayel ur xmemmen ɣer wacemma. Akken ma llan ur asen-d-yehwi ad hedren, ad cmumḥen, ad qesren, ad swen, neɣ ad awin ad arren taṣebḥit-a. Amzun yal yiwen iḍaq deg-s nnefs wa ur yezmir ad yenṭaq ɣer wa. Ala ulac maḍi d acu ara d-tiniḍ, ass-agi d amenzu di wember, d ass iḥeznen ɣef lmuta-nni i deg ur cliɛen ara, ma d wid-nni yeddren tḥeyren, irumyen ugin ad fehmen, ma d leqbayel ugin ad asen-sfehmen.